Teiskon Nuorisolle!
Ruvetaanpas pitämään semmoisia kokouksia, joissa luetaan julki kaikkein kuullen hyväksi tunnetuita kirjoja, lauletaan ja keskustellaan. Veljet ja siskot! Niitä, joiden mieli on joutilaaksi tullut ja elämä irstaaksi käynyt, joka päivä lisääntyy keskuuteemme; omaan itsekkäisyyteemme vaivumme me kaikki, jos emme ajatuksissamme säilytä sitä mikä oikea on. Ja oikeita ajatuksia löydämme hengenlahjoja kirjoittamalla, lukemalla ja laulamalla.

Naimattomille nuorille miehille ensi palaksi esitän:

Tavotus. 

 Mitä en saanut, en sitä sure,
 Tavotan parasta osaani;
 Ehk’ei toivoni toteen tule,
 En elä jouten aikaani;
 Ain’ yhä uutta,
 Ihanuutta
 Henkeni hellästi halajaa,
 Elämän iloja,
 Totuuden voittoja
 Tuntoni todella tavoittaa.

Hyljätyn huvitus. 

 Toiset pojat toimeliaimmat
 Ennen minua ennättää,
 Vievät tytöt, sievät ja rumat –
 Ettei minulle yhtään jää.

 Sepä on luontoni hitautta
 Miksikä lie niin ollakseen?
 Kukapa eloni ihastuttaa,
 Kun olen yksin polonen?

 Lempeä luonto lapsillensa
 Näyttääpi elämän ilmettä,
 Tyynenä järvi pohjallensa
 Piirtää kuvia pilvistä.

 Niinpä neitonenkin onnea kuvaa
 Liejussa muta pohjassa!
 Surman se tuopi, jos emme huomaa
 Taivahan iki valoa.

 Moni on surmahan sulkeutunut
 Ikiomasta ehdostaan,
 Neitojen luona hurmaantunut
 Usein eksyypi onnestaan.

 Paraspa liene yksin olla,
 Ilman tunnon soimuuta;
 Jos ei o’o neitoa kainalolla,
 Niin minä kannan kannelta.

Tämmöisiä kirjekorttia esittelen tässä lehdessä ehdottamiani toimia odottaessani. Ja seuraavassa kirjekortissa on pääosa tytöille.

Tervehdän kunnioituksella: vähäpätöinen ystävänne

Kyösti [K. H. Färm].

Lähde: Kansan Lehti 3.11.1900.

K. H. Färm
Runot
Kansan Lehti
1900